Ondersoek gelas ná dood van 5 babas | Netwerk24
Deur Jenna Etheridge, News24 11 September 2018 21:12
'n Ondersoek is gelas nadat vyf babas by 'n hospitaal in Vosloorus aan die Oos-Rand dood is.Foto: News24
'n Ondersoek is gelas na die dood van vyf babas gedurende 'n uitbreking van 'n weerstandige Klebsiella-bakterie by die Thelle Mogoerane-streekhospitaal in Vosloorus aan die Oos-Rand.
Aanvanklik is twee babas in Julie by die hospitaal se neonatale eenheid dood, maar dié syfer het die afgelope week tot vyf gestyg.
Die infeksiebeheermaatreëls is intussen by die hospitaal verskerp.
" 'n Ondersoek is gelas deur die Nasionale Instituut vir Oordraagbare Siektes (Nios) en die direktoraat vir infeksievoorkoming en -beheer van die Gautengse gesondheidsdepartement. Die doel van die ondersoek is om vas te stel hoeveel mense geraak is en om 'n oudit te doen," het Nios luidens 'n verklaring gesê.
"Dit is baie ontstellend dat soveel babas aan 'n voorkombare hospitaalverwante infeksie dood is," het Jack Bloom, DA-woordvoerder oor gesondheid in Gauteng, wat onlangs die hospitaal besoek het, gesê.
Volgens Bloom word alle pasgebore babas nou in die sorg van die kraam- en neonatale eenhede van naburige hospitale geplaas.